দেশের উচ্চশিক্ষা প্রতিষ্ঠানগুলির মানের ক্রমতালিকা তৈরির জন্য প্রয়োজনীয় তথ্য গত বছর জমা দিতে পারেনি যাদবপুর বিশ্ববিদ্যালয়। এবারও নির্দিষ্ট সময়ে সব তথ্য জমা দেওয়া যাবে কি না, তা নিয়ে সংশয় তৈরি হয়েছে।
পরবর্তী ক্রমতালিকা তৈরির জন্য আগামী ১০ অক্টোবরের মধ্যে বিশ্ববিদ্যালয়গুলিকে সব তথ্য জানানোর নির্দেশ দিয়েছে বিশ্ববিদ্যালয় মঞ্জুরি কমিশন (ইউজিসি)। কিন্তু এই ক’দিনের মধ্যে তথ্য জমা দেওয়ার ক্ষেত্রে সমস্যায় পড়েছে যাদবপুর বিশ্ববিদ্যালয়। আগে নির্দেশ দেওয়া হয়েছিল, তথ্য জমা দেওয়ার জন্য অনলাইনে রেজিস্ট্রেশন করতে হবে আগামী ১০ অক্টোবরের মধ্যে। কিন্তু সাম্প্রতিক নির্দেশে তথ্য জমা দেওয়ার সময়সীমা এগিয়ে আনা হয়। এর মধ্যে পুজোর ছুটি পড়বে। সূত্রের খবর, এত অল্পসময়ের মধ্যে সম্ভবত সব তথ্য জমা দিতে পারবেন না যাদবপুর বিশ্ববিদ্যালয় কর্তৃপক্ষ। বিশ্ববিদ্যালয়ের রেজিস্ট্রার প্রদীপকুমার ঘোষ বলেন, ‘‘বিষয়টি নিয়ে সমস্যা আছে। আমরা চেষ্টা চালাচ্ছি।’’
গত বছর কলকাতা বিশ্ববিদ্যালয়ও সব তথ্য জমা দিতে না পারায় ক্রমতালিকায় থাকতে পারেনি। এবারে কলকাতা বিশ্ববিদ্যালয়ের সহ উপাচার্য (শিক্ষা) স্বাগত সেন জানান, তাঁরা ১০ অক্টোবরের মধ্যে সব তথ্য জমা দিতে পারবেন।
গত বছর থেকে কেন্দ্রীয় সরকার এই ক্রমতালিকা তৈরি করছে। গত এপ্রিল মাসে প্রকাশিত প্রথম ক্রমতালিকায়   যাদবপুর এবং কলকাতা বিশ্ববিদ্যালয়ের নাম না থাকায় বিস্মিত হয়েছিলেন শিক্ষাবিদদের একাংশ। দুই বিশ্ববিদ্যালয়ের পক্ষ থেকে জানানো হয়েছিল, সঠিক সময় তথ্য জমা না দিতে পারায় তারা ক্রমতালিকায় নেই। এরপর কলকাতা বিশ্ববিদ্যালয় কয়েকজনকে নিয়ে বিশেষ দল গঠন করেছিল। প্রয়োজনীয় তথ্য সংগ্রহের কাজে নিয়োজিত ছিল সেই দল।